section_heading: Teme
paragraph_text: Druga trilogija Zvjezdanih ratova (poznatija kao prequel trilogija) često sadržava reference na originalnu trilogiju kako bi se na što bolji način svi filmovi zajednički spojili. Lucas je često izjavljivao da se na filmove treba gledati kao na dugačju pjesmu koja se rimuje. Primjeri koji idu u korist izjavi svakako su rečenica Imam loš osjećaj u vezi ovoga, koja se izgovara u svakom filmu kao i bitke - pogotovo one svjetlosnim mačevima - koje se gotovo uvijek odvijaju pred kraj filmova. Film Klonovi napadaju također je kao i Carstvo uzvraća udarac središnji dio trilogije; zbog toga od svih filmova iz originalne trilogije Carstvo uzvraća udarac ima najviše referenci u filmu Klonovi napadaju. U oba filma polje asteroida služi kao pozadina velike bitke na sredini filma. Obi-Wan bježi od Jango Fetta tako da svoj svemirski brod sakrije iza jednog od asteroida kako bi izbjegao neprijateljske senzore; Han Solo koristi sličnu taktiku skrivajući svoj brod Millenium Falcon od zvjezdanog razarača u filmu Carstvo uzvraća udarac. John Knoll u audio komentarima na DVD izdanju filma potvrđuje da je Boba Fett (koji će kasnije uhvatiti Soloa u filmu Carstvo uzvraća udarac) upravo zahvaljujući događajima u filmu Klonovi napadaju "naučio svoju lekciju". U jednoj sceni Obi-Wan upita Anakina: "Čini mi se da ću zbog tebe poginuti." Ovo je direktna aluzija na film Nova nada u kojem Anakin, kao Darth Vader, ubija Obi-Wana na Zvijezdi smrti. Također, grof Dooku odsiječe Anakinovu ruku na sličan način na koji će Darth Vader odsjeći ruku Lukea Skywalkera u filmu Carstvo uzvraća udarac.